stanford-oval/wikipedia huggingface dataset:
Be Here Now

| Be Here Now Oasis |
| --- | --- | --- |

Studioalbumin tiedot
 Äänitetty : 7. lokakuuta 1996 – 12. maaliskuuta 1997
 Julkaistu: 21. elokuuta 1997
 Formaatti: CD, LP, C-kasetti
 Tuottaja(t):  Owen Morris  Noel Gallagher 
 Tyylilaji: rock, brittipop
 Kesto: 71.33
 Levy-yhtiö: Creation
Listasijoitukset
  Britannia: 1.  Suomi: 1.  Yhdysvallat: 2.
Oasiksen muut julkaisut
| (What’s the Story) Morning Glory? 1995 | Be Here Now 1997 | The Masterplan 1998 |
Singlet albumilta Be Here Now
 ”D’You Know What I Mean?” Julkaistu: 7. heinäkuuta 1997  ”Stand by Me” Julkaistu: 22. syyskuuta 1997  ”All Around the World” Julkaistu: 12. tammikuuta 1998  ”Don’t Go Away” Julkaistu: 19. helmikuuta 1998
Be Here Now on brittiläisen rock-yhtye Oasiksen kolmas studioalbumi, joka julkaistiin elokuussa 1997. Sen tuottivat yhtyeen edellisen albumin (What’s the Story) Morning Glory? tavoin tuottaja Owen Morris ja yhtyeen kitaristi Noel Gallagher. Albumia äänitettiin vuoden 1996 lokakuusta vuoden 1997 maaliskuuhun neljällä eri studiolla. Be Here Now on Oasiksen viimeinen studioalbumi, jolla yhtyeessä sen perustamisesta lähtien mukana olleet rytmikitaristi Paul ”Bonehead” Arthurs ja basisti Paul ”Guigsy” McGuigan soittavat. Albumin äänityksiä värittivät runsas huumeiden käyttö ja Gallagherin veljesten välinen riitely.
Julkaisuaikanaan Be Here Now sai sekä yhtyeen fanien että lehdistön keskuudessa positiivisen vastaanoton, mutta myöhemmin albumia on kritisoitu muun muassa sen massiivisesta äänimaailmasta ja pitkistä kappaleista. Be Here Now sijoittui ensimmäiseksi muun muassa sekä Suomen albumilistalla että yhtyeen kotimaassa. Listaykköseksi se nousi yhteensä 14 eri maassa. Yhdysvalloissa albumi ylsi Billboard 200 -listan toiseksi, joka on Oasiksen paras sijoitus Yhdysvalloissa. Britanniassa Be Here Now myi julkaisupäivänään 423 000 kappaletta, ensimmäisellä viikollaan 695 761 ja kahdessa viikossa yli miljoona kappaletta, joten siitä tuli Britannian kaikkien aikojen nopeimmin miljoona kappaletta myynyt albumi.
Be Here Now’lta julkaistiin neljä singleä, joista ensimmäinen, ”D’You Know What I Mean?” nousi listaykköseksi viidessä maassa. Albumilta julkaistiin singlenä myös kappaleet ”Stand by Me”, Britanniassa listaykköseksi noussut ”All Around the World” ja ainoastaan Japanissa julkaistu ”Don’t Go Away”, joka nousi myös Yhdysvalloissa Billboardin Hot Modern Rock Tracks -listan viidenneksi. Albumin julkaisua seurasi Be Here Now Tour -kiertue.
Äänitys

Be Here Now’n äänittäminen aloitettiin 7. lokakuuta 1996 levy-yhtiö EMI:n tunnetulla Abbey Road -studiolla, Lontoossa. Albumin tuottaja Owen Morris on kuvaillut ensimmäisen Abbey Roadilla vietetyn viikon olleen kamala kokemus. Yhtyeen jäsenet ja tuottaja Morris käyttivät tuona aikana hyvin paljon kokaiinia, ja lopulta heidät pakotettiin siirtymään studiolta pois useiden melusta johtuvien valitusten takia. Abbey Roadilla vietettynä aikana loka–marraskuussa 1996 yhtye ei saanut levytettyä yhtään kappaletta lopulliseen muotoonsa, ja äänittäjä Nick Brinnen mukaan Abbey Roadin sessioissa äänitettiin ainoastaan kappaleiden pohjaraitoja. Marraskuussa 1996 laulaja Liam Gallagher pidätettiin kokaiinin hallussapidosta, ja yhtye siirtyi toiselle studiolle.
Albumin äänittäminen jatkui marras–joulukuussa Ridge Farm -studiolla Surreyssa. Ridge Farmin äänityssessioita kuitenkin värittivät edellisen tavoin yhtyeen jäsenten ja tuottajan päihteiden käyttö sekä Gallagherin veljesten väliset erimielisyydet. Ridge Farmin äänitysten päätyttyä yhtye piti noin kuukauden mittaisen tauon ja palasi studioon vuoden 1997 tammikuussa. Tällöin albumin äänittäminen jatkui Hampsteadissa Air Studiosin tiloissa, jossa muun muassa äänitettiin albumin sinfoniaorkesteriosuudet. Albumi viimeisteltiin saman vuoden huhti–maaliskuussa Master Rock -studiolla, Lontoon Kilburnissa. Sen jälkeen tuottaja Owen Morris miksasi albumin kappaleet Orinoco-studiolla Bermondseyssa ja Mike Marsh masteroi albumin toukokuussa The Exchange -studiolla.
Kansikuva ja nimeäminen

Albumin kannen valokuvan on ottanut Michael Spencer Jones. Se otettiin huhtikuussa 1997 Stocks House -kartanolla Englannin Hertfordshiressa. Siinä yhtyeen jäsenet seisovat kartanon ulkopuolella erilaisten tavaroiden kanssa, ja keskellä on Rolls-Royce-merkkinen auto uima-altaassa. Rolls-Roycen upottaminen oli alun perin kitaristi Arthursin idea, ja valokuvaaja Jones on kertonut sen olleen kunnianosoitus The Who -yhtyeen rumpali Keith Moonille, mutta Noel Gallagher on myöhemmin kiistänyt väitteen. Valokuvassa on myös kalenteri, jossa lukee albumin julkaisupäivä. Aluksi kansikuvan ideana oli kuvata yhtyeen jäseniä eri puolilla maailmaa, mutta kustannussyiden vuoksi siitä luovuttiin. Albumin kansikuvan tuottamisen on kerrottu maksaneen noin 99 000 puntaa.
Albumin nimi Be Here Now (suom. ole täällä nyt) on viittaus The Beatles -yhtyeen jäsenen George Harrisonin soolokappaleeseen ”Be Here Now” vuodelta 1973.
Julkaisu ja kaupallinen menestys

Be Here Now’n julkaisseen levy-yhtiö Creationin perustaja Alan McGee kutsui sitä ”täysin nerokkaaksi” ja sanoi sen myyvän 20 miljoonaa kappaletta. Oasiksen hallintayhtiö Ignition kuitenkin halusi pitää albumin julkaisun ympärillä pyörivän innostuksen mahdollisimman korkealla, ja he valvoivat materiaalin salassapitoa hyvin tarkasti. Radiosoitto oli hyvin rajattua, ennen elokuun 21. päivää 1997, jolloin tuhannet ihmiset jonottivat levykauppojen ulkopuolella albumin julkaisua. CD-levyjä oli ennakkotilattu kauppoihin ennätysmäärä, ja se myi ensimmäisenä päivänään Britanniassa yli 420 000 kappaletta. Be Here Now myi Britanniassa yli miljoona kappaletta vain 17 päivässä, ja siitä tuli Britannian historian nopeiten myynyt albumi, jonka lisäksi se sai kuusinkertaisen platinalevy-sertifikaation. Yhdysvalloissakin se myi yli miljoona kappaletta, joka oikeutti platinalevyyn. Suomessa Be Here Now on myynyt kultaa yli 26 000 kappaleen myynnillä, ja maailmanlaajuisesti sitä on myyty arviolta noin kahdeksan miljoonaa kappaletta, joka ei yltänyt kahden edellisen albumin tasolle, mutta se on Oasiksen uran kolmanneksi myydyin albumi.
Kriitikoiden vastaanotto

| 0 | 1 | 2 |
| --- | --- | --- |
| ” | Tällaisenaan albumi on kuitenkin ennen kaikkea rajattoman itseluottamuksen voimannäyttö, olipa kyse korskeasta ja pöyhkeilevästä soitannosta tai Liam Gallagherin musertavan hienoista laulusuorituksista. | ” |
– Heikki Väliniemi, Desibeli.net
Ilmestymisensä aikoihin Be Here Now sai hyviä arvosteluja, ja jotkut kriitikot jopa kutsuivat albumia ”mestariteokseksi”. Tunnetun Rolling Stone -lehden kriitikko David Fricke antoi sille neljä tähteä viidestä kehuen muun muassa kappaletta ”D’You Know What I Mean?” ja yleisesti Noel Gallagherin sanoituksia. Hän kuitenkin kritisoi liian monia The Beatles -viittauksia ja yhtäläisyyksiä edelliseen albumiin. Suomalaisen Desibeli.netin arvostelija Heikki Väliniemen mukaan albumi on ”turpea, pöhöttynyt ja suuruudenhullu projekti”.  AllMusicin Stephen Thomas Erlewine antoi albumille kolme ja puoli tähteä viidestä, kutsui sitä ”voitonriemuiseksi” ja kehui Liam Gallagherin laulusuorituksia. Pitchforkin kriitikko Ryan Schreiber puolestaan antoi albumille 7,9/10 pistettä sanoen ”D’You Know What I Meanin?” olevan vuoden tarttuvin kappale. Hän myös sanoi Be Here Now’n olevan hyvin samanlainen kuin edelliset albumit, mutta mahtipontisempi. Brittiläinen NME antoi sille arvostelussaan 8/10 pistettä.
Vuoden 2016 uudelleenjulkaisun vastaanotto oli vaihtelevampi. Brittiläinen Clash-lehti antoi sille 8/10 kehuen albumin singlekappaleita ja julkaisun lisämateriaaleja. Suomalainen Soundi puolestaan oli penseämpi antaen sille kaksi tähteä viidestä ja otsikoiden arvostelunsa ”Käännekohdassa suuntana alamäki – Aika ei ole parantanut Oasis-albumia”. Brittiläisen Drowned in Soundin Andrzej Lukowski antoi julkaisulle 5/10 pistettä.
Kriitikoiden vastaanotto > Arvostelut

| --- | --- |
 Alkuperäinen julkaisu AllMusic:   NME: 8/10  Pitchfork: 7,9/10  Rolling Stone:  :  Vuoden 2016 uudelleenjulkaisu Metacritic: 57/100  Clash: 8/10  Drowned in Sound: 5/10  Pitchfork: 5,3/10  Soundi: .
Vaikutus

Muun muassa rock-yhtyeet Kasabian ja Marilyn Manson ovat kertoneet albumin tehneen merkittävän vaikutuksen heihin. Kasabianin jäsenet Tom Meighan ja Sergio Pizzorno ovat sanoneet, ettei heidän yhtyettä olisi ilman Be Here Now’ta.
Kappaleet

Kaikki kappaleet on sanoittanut Noel Gallagher ja tuottanut Noel Gallagher sekä Owen Morris.
|  |
| --- | --- | --- | --- | --- | --- | --- | --- | --- | --- |
| Nro | Nimi | Laulu | Kesto |  |  |  |  |  |  |
| 1. | D’You Know What I Mean? | Liam Gallagher | 7.42 |  |  |  |  |  |  |
| 2. | My Big Mouth | L. Gallagher | 5.02 |  |  |  |  |  |  |
| 3. | Magic Pie | Noel Gallagher | 7.19 |  |  |  |  |  |  |
| 4. | Stand by Me | L. Gallagher | 5.56 |  |  |  |  |  |  |
| 5. | I Hope, I Think, I Know | L. Gallagher | 4.22 |  |  |  |  |  |  |
| 6. | The Girl in the Dirty Shirt | L. Gallagher | 5.49 |  |  |  |  |  |  |
| 7. | Fade In-Out | L. Gallagher | 6.52 |  |  |  |  |  |  |
| 8. | Don’t Go Away | L. Gallagher | 4.48 |  |  |  |  |  |  |
| 9. | Be Here Now | L. Gallagher | 5.13 |  |  |  |  |  |  |
| 10. | All Around the World | L. Gallagher | 9.21 |  |  |  |  |  |  |
| 11. | It’s Gettin’ Better (Man!!) | L. Gallagher | 7.00 |  |  |  |  |  |  |
| 12. | All Around the World (Reprise) | (instrumentaali) | 2.08 |  |  |  |  |  |  |
Kappaleet > Vuoden 2016 uudelleenjulkaisu

Osana Manchesterissa pidettyä Oasiksen 1990-luvun tuotantoon perustuvaa ”Chasing the Sun” -nimistä näyttelyä ja siihen liittyvää uudelleenjulkaisukampanjaa, albumi julkaistiin uudelleen kolmen levyn deluxe-versiona 14. lokakuuta 2016. Julkaisu sisältää remasteroidut versiot albumista ja seitsemän b-puolta kolmelta Britanniassa julkaistulta singleltä. Julkaisu sisältää myös Karibialla Mustiquen saarella vuonna 1996 äänitettyjen The Mustique -sessioiden demokappaleita, liveversioita kappaleista ja uuden remixin kappaleesta ”D’You Know What I Mean?”
| Vuoden 2016 julkaisun levy 2: B-Sides and Demos |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 1. | Stay Young | 5.08 |  |  |  |  |  |  |  |
| 2. | The Fame | 4.36 |  |  |  |  |  |  |  |
| 3. | Flashbax | 5.09 |  |  |  |  |  |  |  |
| 4. | (I Got) The Fever | 5.15 |  |  |  |  |  |  |  |
| 5. | My Sister Lover | 5.59 |  |  |  |  |  |  |  |
| 6. | Going Nowhere | 4.42 |  |  |  |  |  |  |  |
| 7. | Stand by Me (liveversio Bonehead’s Outtakessa)  | 6.03 |  |  |  |  |  |  |  |
| 8. | Untitled (demo)  | 4.38 |  |  |  |  |  |  |  |
| 9. | Help! (liveversio Los Anglesissa)  | 3.45 |  |  |  |  |  |  |  |
| 10. | Setting Sun (Live Radio Broadcast)  | 3.56 |  |  |  |  |  |  |  |
| 11. | If We Shadows (demo)  | 4.53 |  |  |  |  |  |  |  |
| 12. | Don’t Go Away (demo)  | 3.43 |  |  |  |  |  |  |  |
| 13. | My Big Mouth (liveversio Knebwort Parkissa, elokuussa 1996)  | 5.21 |  |  |  |  |  |  |  |
| 14. | D’You Know What I Mean? (NG's 2016 Rethink)  | 7.23 |  |  |  |  |  |  |  |
| Vuoden 2016 julkaisun levy 3: The Mustique Sessions |
| --- | --- | --- | --- | --- | --- | --- | --- | --- | --- |
| Nro | Nimi | Kesto |  |  |  |  |  |  |  |
| 1. | D’You Know What I Mean? (Mustique Demo)  | 7.15 |  |  |  |  |  |  |  |
| 2. | My Big Mouth (Mustique Demo)  | 5.17 |  |  |  |  |  |  |  |
| 3. | My Sister Lover (Mustique Demo)  | 6.09 |  |  |  |  |  |  |  |
| 4. | Stand by Me (Mustique Demo)  | 6.01 |  |  |  |  |  |  |  |
| 5. | I Hope, I Think, I Know (Mustique Demo)  | 4.11 |  |  |  |  |  |  |  |
| 6. | The Girl in the Dirty Shirt (Mustique Demo)  | 5.23 |  |  |  |  |  |  |  |
| 7. | Don’t Go Away (Mustique Demo)  | 4.18 |  |  |  |  |  |  |  |
| 8. | Trip Inside (Be Here Now) (Mustique Demo)  | 3.35 |  |  |  |  |  |  |  |
| 9. | Fade In-Out (Mustique Demo)  | 6.03 |  |  |  |  |  |  |  |
| 10. | Stay Young (Mustique Demo)  | 4.56 |  |  |  |  |  |  |  |
| 11. | Angel Child (Mustique Demo)  | 4.28 |  |  |  |  |  |  |  |
| 12. | The Fame (Mustique Demo)  | 4.45 |  |  |  |  |  |  |  |
| 13. | All Around the World (Mustique Demo)  | 6.31 |  |  |  |  |  |  |  |
| 14. | It’s Gettin’ Better (Man!!) (Mustique Demo)  | 6.38 |  |  |  |  |  |  |  |
Singlejulkaisut

| Single | Julkaistu | Merkittävät listasijoitukset |
| --- | --- | --- |
| ”D’You Know What I Mean?” | 7. heinäkuuta 1997 |  Britannian singlelista: 1.  Suomen virallinen lista: 1.  Espanja (PROMUSICAE): 1.  Japani (Oricon): 1.  Irlanti (IRMA): 1. |
| ”Stand by Me” | 22. syyskuuta 1997 |  Britannian singlelista: 2. |
| ”All Around the World” | 12. tammikuuta 1998 |  Britannian singlelista: 1.  Billboard Alternative Songs: 15. |
| ”Don’t Go Away” | 19. helmikuuta 1998 vain Japanissa |  Japani (Oricon): 48. |
Kaikille singleille kuvattiin myös musiikkivideot, jotka ovat sittemmin julkaistu muun muassa videopalvelu YouTubessa. Kappaleen ”D’You Know What I Mean?” musiikkivideo julkaistiin uudelleen vuonna 2016 remasteroituna HD-versiona.
Kokoonpano ja muut tekijät > Yhtye

Liam Gallagher - laulu, tamburiini
Noel Gallagher - soolokitara, akustinen kitara, taustalaulu, urut, päälaulu  (”Magic Pie”)
Paul ”Bonehead” Arthurs - rytmikitara
Paul ”Guigsy” McGuigan - bassokitara
Alan ”Whitey” White - rummut ja lyömäsoittimet
Kokoonpano ja muut tekijät > Lisämuusikot

Mike Rowe - koskettimet
Johnny Depp - slide-kitara (”Fade In-Out”)
Mark Coyle - takaperin osuudet  (”D’You Know What I Mean?”)
Mark Feltham - huuliharppu (”All Around the World”)
Meg Matthews ja Patsy Kensit - taustalaulu (”All Around The World”)
Kokoonpano ja muut tekijät > Tuotanto

Tuottajat: Owen Morris ja Noel Gallagher
Masterointi: Mike Marsh
Ulkoasu ja graafinen suunnittelu: Brian Cannon
Suunnitteluavustajat: Martin Catherall ja Matthew Sankey
Valokuvaus: Michael Spencer Jones
Lähteet:
Julkaisuhistoria

Lähde:
1700-luvun kartano Stocks House toimi albumin kansikuvan kuvauspaikkana
Conner

Conner on muun muassa seuraavien henkilöiden sukunimi:
Bart Conner (s. 1958), yhdysvaltalainen telinevoimistelija ja lajin olympiavoittaja
Chris Conner (s. 1983), yhdysvaltalainen jääkiekkoilija
Dennis Conner (s. 1942), yhdysvaltalainen purjehtija
Finis Conner (s. 1943), yhdysvaltalainen liikemies ja keksijä
Fox Conner (1879–1951), yhdysvaltalainen kenraalimajuri
Frank Conner (1908–1944), yhdysvaltalainen moukarinheittäjä
Isabel Conner (s. 1997), yhdysvaltalainen näyttelijä
Nadia Conner (s. 1961), romanialainen telinevoimistelija
Nadine Conner (1907–2005), yhdysvaltalainen sopraanolaulaja
Richard Conner (1934–2019), yhdysvaltalainen uimahyppääjä ja lajin olympiamitalisti
Scott Conner, yhdysvaltalainen muusikko
| --- | --- |
: Tällä täsmennyssivulla luetellaan henkilöitä, joilla on sama sukunimi.
Connery

Connery on sukunimi, joka on muun muassa seuraavilla henkilöillä:
Jason Connery (s. 1963), englantilainen näyttelijä ja ohjaaja, Sean Conneryn poika
Sean Connery (1930–2020), skotlantilainen elokuvanäyttelijä, Jason Conneryn isä
| --- | --- |
: Tällä täsmennyssivulla luetellaan henkilöitä, joilla on sama sukunimi.
Columbine (Colorado)

| Columbine |
| --- | --- |
 Columbine High School

 Koordinaatit: 39°35′16″N, 105°04′10″W 
Valtio:  Yhdysvallat
Osavaltio:   Colorado
Piirikunta:  Jefferson, Arapahoe
Pinta-ala:  
 – Kokonaispinta-ala:  17,491 km²
 – Josta vettä:  0,318 km² 
Korkeus:  1 690 m
Väkiluku (2020):  25 229
 – Väestötiheys:  1 414 as./km²
Aikavyöhyke:  UTC-7 (kesäaika UTC-6)
Infobox OKVirheellinen NIMI-arvo: 
Columbine on kunnallishallinnoton alue ja väestönlaskennallinen asuinpaikka (CDP) Jeffersonin ja Arapahoen piirikunnissa Coloradon osavaltiossa Yhdysvalloissa. Sen väkiluku oli vuoden 2020 väestönlaskennassa 25 229.
Columbinen koulusurma tapahtui paikkakunnassa 20. huhtikuuta 1999.
Väestö

Paikkakunnan asukkaista 93,51 prosenttia on valkoisia, 1,94 prosenttia aasialaisia, 0,65 prosenttia afroamerikkalaisia ja 0,40 prosenttia intiaaneja. 1,41 prosenttia asukkaista kuuluvat muihin etnisiin ryhmiin. 1,04 prosenttia asukkaista eivät ole Yhdysvaltain kansalaisia. Paikkakunnan väestön keski-ikä on 43,4 vuotta.
Aiheesta muualla

Jeffersonin piirikunnan verkkosivut
Jeffco Public Schools
Columbine High School
Arapahoen piirikunnan verkkosivut
Littleton Public Schools
Conradin Kreutzer

Josef Kriehuber: Conradin Kreutzer
Conradin Kreutzer (22. marraskuuta 1780 – 14. joulukuuta 1849) oli saksalainen säveltäjä ja kapellimestari.
Kreutzer vaikutti uransa aikana monissa Keski-Euroopan kaupungeissa. Hän opiskeli Johann Georg Albrechtsbergerin johdolla Wienissä. Tübingenissä hän tapasi Ludwig Uhlandin, jonka sanoihin hän laati 180:sta yksinlaulustaan 92. Kreutzer sävelsi myös oopperoita, kamarimusiikkia, kirkkomusiikkia ja pianoteoksia. Vuonna 1822 hänestä tuli Wienin Hofoperin kapellimestari. Franz Schubertin kuoltua hän sai nimityksen Theater in der Josefstadtin musiikilliseksi johtajaksi. Tässä teatterissa hän saavutti suurimmat uramenestyksensä oopperoillaan Das Nachtlager in Granada ja Der Verschwender.
Kreutzer työskenteli jaksoittain Wienissä vuoteen 1840 ja muutti sitten Kölniin. Hänellä vaihtuivat usein työtehtävät, joissa hän pysyi aktiivisena elämänsä loppuun saakka. Samalla hän tuki kahta laulajatytärtään, joita myös säesti.
Aiheesta muualla

IMSLP: nuotteja
Charles Adkins

| Mitalit> Maa:   Yhdysvallat.Miesten nyrkkeily. Olympialaiset  | Mitalit> Maa:   Yhdysvallat.Miesten nyrkkeily. Olympialaiset  | Mitalit> Maa:   Yhdysvallat.Miesten nyrkkeily. Olympialaiset  | Maa:   Yhdysvallat> Miesten nyrkkeily. |
| --- | --- | --- | --- |
|  Kultaa | Helsinki 1952 | 63,5 kg |  |
Charles ”Chuck” Adkins (27. huhtikuuta 1932 Gary, Indiana – 8. heinäkuuta 1993 Gary, Indiana) oli yhdysvaltalainen nyrkkeilijä ja olympiavoittaja.
Adkins voitti 63,5 kilograman painoluokassa olympiakultaa Helsingissä 1952. Loppuottelussa hän voitti neuvostoliittolaisen Viktor Mednovin.
Colossal Cave Adventure

| Colossal Cave Adventure |
| --- | --- |
 Aloitussivu Crowtherin Adventuresta PDP-10:llä.
Kehittäjä:  Will Crowther ja Don Woods
Suunnittelija:  William Crowther
Julkaistu:  1975–1976 (Crowther), 1977 (Woods)
Lajityyppi:  tekstiseikkailupeli
Pelimuoto:  yksinpeli
Alusta:  alun perin PDP-10
Lisää peliartikkeleitaVideopelien teemasivulla
Infobox OK : 
Colossal Cave Adventure (tunnetaan myös ADVENT tai Adventure tai Colossal Cave) oli ensimmäinen tekstiseikkailupeli. Pelin alkuperäisen koodin kirjoitti Will Crowther vuosien 1975–1976 aikana tehdäkseen tyttärilleen ajanvietettä avioeron jälkeen. Hän suunnitteli pelin oikean, Kentuckyssa sijaitsevan luolan pohjalta. Don Woods löysi Crowtherin jättämän koodin ja laajensi peliä huomattavasti vuoteen 1977 mennessä lisäämällä muun muassa itse keksimiänsä paikkoja sekä pelaajalle tulostaulukon ja inventaarion.
Crowther teki pelin Fortranilla PDP-10:lle. Woods julkaisi version pelistä Stanfordin tekoälylaboratoriossa 3. kesäkuuta 1977.
Keväällä 1977 eräät opiskelijat MIT:llä reagoivat peliin kehittämällä Zorkin ja perustamalla yrityksen nimeltä Infocom. Infocomin tekstiseikkailupelit olivat myöhemmin 1980-luvulla myyntimenestyksiä. Muita pelistä vaikuttuneita olivat Scott Adams, joka perusti Adventure Internationalin, ja Ken ja Roberta Williams, jotka perustivat Sierra On-Linen. Williamsit tuottivat ensimmäisen graafisen seikkailupelin, Mystery Housen, 1980, kun Roberta oli jäänyt ”koukkuun” Adventureen.
Don Woods ja Will Crowther on palkittu Game Developers Choice Awards -pioneeripalkinnolla pelin kehittämisestä.
Pelaaminen

Peliä pelataan lukemalla tilannetta kuvaavia tekstejä ja syöttämällä lyhyitä komentoja pulmien ratkomiseen (esimerkiksi ”light lamp”, suom. sytytä lamppu).
Vaikutus

Vastaavan tyyliset tekstiseikkailut olivat suosittuja 1980-luvulla ja myöhemmissä peleissä mukana oli grafiikkaa. Tekstiseikkailut herättivät kiinnostuksen interaktiiviseen fiktioon mahdollisena kirjallisuuden muotona.
Pelissä esiintyneet lauseet tulivat osaksi hakkerikulttuuria.
Aiheesta muualla

Adventure MobyGamesissa (englanniksi)
Colossal Cave Adventure (englanniksi)
Baf's Guide to the IF Archive, monta ladattavaa versiota pelistä. (englanniksi)
Charles Albert Buswell

Charles Albert Buswell (15. lokakuuta 1913 – 14. kesäkuuta 2008) oli katolisen kirkon yhdysvaltalainen pappi. Hän syntyi Homesteadissa, Oklahomassa, mutta muutti jo pian perheineen Oklahoma Cityyn.
Buswell aloitti opintonsa Yhdysvalloissa ennen lähtemistään Leuvenin American Collegeen Belgiaan vuonna 1936. Hän sai pappisvihkimyksensä 9. heinäkuuta 1939 ja palasi Yhdysvaltoihin.
Paavi Johannes XXIII nimesi Buswellin 8. elokuuta 1959 Pueblon hiippakunnan piispaksi Coloradossa. Hän erosi 19. syyskuuta 1979 kaksikymmentä vuotta palveltuaan ja oli kuollessaan 94-vuotias.
Columbian liittopiirin pormestari

| Columbian liittopiirin pormestari Mayor of the District of Columbia |
| --- | --- |
 Columbian liittopiirin sinetti
 
 Nykyinen Muriel Bowser 2. tammikuuta 2015 lähtien
Nimittäjä:  suora kansanvaali
Kauden pituus:  4 vuotta (uusittavissa)
Perustettu:  1973
Ensimmäinen:  Walter Washington
Palkka:  250 000 $ vuodessa
Kotisivut:  mayor.dc.gov
Columbian liittopiirin pormestarilla (engl. Mayor of the District of Columbia) on toimeenpanovalta Columbian liittopiirissä (Washington DC). Virka perustettiin vuonna 1973 säädetyn District of Columbia Home Rule Act -lain nojalla, jonka yhteydessä perustettiin myös Washingtonin 13-paikkainen kaupunginvaltuusto.
Nykyisenä pormestarina toimii Muriel Bowser, joka valittiin kolmannelle kaudelleen vuonna 2022.
Vuonna 2023 pormestarin vuosipalkka oli 250 000 dollaria.
Valinta ja valtaoikeudet

Pormestari valitaan vaaleilla ja toimikausi on neljä vuotta. Virkakausien määrää ei ole rajoitettu ja vaalit järjestetään Yhdysvaltain välivaalien yhteydessä. Mikäli pormestari ei kykene hoitamaan thetäväänsä, sitä hoitaa kaupunginvaltuuston puheenjohtaja kunnes uusi pormestari on valittu.
Tullakseen valituksi, henkilön tulee täyttää seuraavat ehdot:
äänioikeutettu
on asunut liittopiirin alueella väh. vuoden ennen vaaleja
ei saa toimia missään muussa poliittisessa luottamustehtävässä tai palkkatyössä tai harjoita elinkeinoa toimiessaan pormestarina
Pormestarilla on velvollisuus toimeenpanna liittopiirin lakeja, ja joko hyväksyä tai hylätä kaupunginvaltuuston hyväksymiä lakeja. Hänellä on myös vastuu julkisista palveluista, julkisista rakennuksista, poliisi- ja palolaitoksista, suurimmasta osasta liittopiirin virastoista, sekä julkisista oppilaitoksista. Pormestarin valtaa rajoittaa kuitenkin se, että Yhdysvaltain kongressi voi käyttää veto-oikeutta kaupungin lainsäädännössä.
Pormestarin toimisto valvoo liittopiirin 8,8 miljardin dollarin vuosibudjettia.
Luettelo pormestareista

| # | Kuva | Nimi | Kausi> Kausi alkoi | Kausi> Kausi päättyi | Puolue |
| --- | --- | --- | --- | --- | --- |
| 1 |  | Walter Washington | 2. tammikuuta 1975 | 2. tammikuuta 1979 | Demokraatti |
| 2 |  | Marion Barry | 2. tammikuuta 1979 | 2. tammikuuta 1991 | Demokraatti |
| 3 |  | Sharon Pratt | 2. tammikuuta 1991 | 2. tammikuuta 1995 | Demokraatti |
| 4 |  | Marion Barry | 2. tammikuuta 1995 | 2. tammikuuta 1999 | Demokraatti |
| 5 |  | Anthony A. Williams | 2. tammikuuta 1999 | 2. tammikuuta 2007 | Demokraatti |
| 6 |  | Adrian Fenty | 2. tammikuuta 2007 | 2. tammikuuta 2011 | Demokraatti |
| 7 |  | Vincent C. Gray | 2. tammikuuta 2011 | 2. tammikuuta 2015 | Demokraatti |
| 8 |  | Muriel Bowser | 2. tammikuuta 2015 | virassa | Demokraatti |
Pormestarin toimisto sijaitsee Wilson Buildingissä, Pennsylvania Avenuella.